Ekyalo Mbazzi kisangibwa mu kabondo k’e Mbazzi, Ggombolola y’e Muduuma, mu Ssazza ly’e Mawokota mu disitulikiti y’e Mpigi. Okutuukayo, okwata oluguudo lw’e Mityana olupya oluva e Kampala, n’okyamira e Kwata-Nkambo, olwo n’okwata ku kkono. Awo n’ogenda okutuuka e Mbazzi. Waliwo kkirommita amakumi asatu mu mukaaga okuva e Kampala. Mbazzi erina abatuuze abasukka mu lukumi. Abantu b’e Mbazzi balimi era balunzi. Balima kasooli, lumonde, muwogo, ebijanjaalo, enva endiirwa, amatooke n’ebirala. Ate balunda ente, embizzi, enkoko n’ebirala. E Mbazzi, twagala tutandikeyo pulojekiti nga Bannakyalo nabo basobola okweyambisa Yintanenti, okwekulaakulanya mu byobulimi, mu byobulamu ate ne mu byenfuna. Bannambazzi bajja kusomesebwa okukozesa Kompyuta ate naddala mu nkulaakulana yaabwe. Olwo bagenda kutandika okuwaanyisiganya enkola ezisinga okuba ennungi mu bintu eby’enjawulo. Waliwo ekizimbe ekyaweereddwayo okusobola okubeera ekuŋŋaaniro lya Bannambazzi. Kati ekyetaagisa kwe kufuna kompyuta wamu n'ebirala ebikozesebwa. Tusuubira okukozesa amasannyalaze g'enjuba. Tugenda kukola bino byonna nga tuyita mu kibiina kyaffe eky'Abalimi b'e Mbazzi. Twagala tukozese olulimi Oluganda kuba ffenna tulutegeera bulungi. Abantu ab'enjawulo bajja kuwandiikanga ku nsonga ezo waggulu mu ngeri y'okuwaanyisiganya ebirowoozo. Bino bigenda kusinga kwesigamizibwa ku nkola ezigezeseddwako mu kyalo. Oli asobola n'okuwandiika ku ebyo bye yalabako oba bye yasomako.